/* KOM/2011/0384 v konečnom znení - COD 2011/0169*/ Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 617/2009, ktorým sa otvára autonómna colná kvóta na dovoz vysokokvalitného hovädzieho mäsa





DÔVODOVÁ SPRÁVA KONTEXT NÁVRHU - Všeobecný kontext Podľa správ poroty a odvolacieho orgánu v rámci sporu Európske spoločenstvá – Opatrenia týkajúce sa mäsa a mäsových výrobkov (Hormóny) [1], prijatých Orgánom na urovnávanie sporov (DSB) Svetovej obchodnej organizácie (WTO) 13. februára 1998, sa zistilo, že zákaz Spoločenstva týkajúci sa dovozu mäsa a mäsových výrobkov z dobytka, ktorému boli podané určité hormóny na účely podpory rastu, nebol v súlade s Dohodou o uplatňovaní sanitárnych a fytosanitárnych opatrení (ďalej len „dohoda SPS“). Spojené štáty americké a Kanada požiadali a získali povolenie od DSB na pozastavenie koncesií Spoločenstvu vo výške 116,8 milióna USD a 11,3 milióna CAD v uvedenom poradí ročne. Po zmene a doplnení smernice Rady 96/22/ES z 29. apríla 1996 o zákaze používania určitých látok s hormonálnym alebo tyrostatickým účinkom a beta-agonistov pri chove dobytka smernicou Európskeho parlamentu a Rady 2003/74/ES z 22. septembra 2003 Spoločenstvo zabezpečilo svoj súlad s rozhodnutím a odporúčaniami DSB. Spojené štáty a Kanada sa však aj naďalej domnievali, že Únia porušuje svoje záväzky voči WTO, a preto môžu pokračovať v uplatňovaní sankcií. Spoločenstvo napadlo pokračovanie uplatňovania sankcií v nových prípadoch WTO. Porota 31. marca 2008 v sporoch Spojené štáty — Pretrvávajúce pozastavenie výkonu povinností v rámci sporu EC – hormóny a Kanada — Pretrvávajúce pozastavenie výkonu povinností v rámci sporu EC – hormóny dospela k záveru, že zo strany Spojených štátov a Kanady došlo k určitým procesným porušeniam. Dospela však aj k záveru, že opatrenie, ktoré sa v rámci sporu ES – hormóny nepovažovalo za opatrenie, ktoré je v súlade s dohodou SPS, Európske spoločenstvá neodstránili v plnej miere. Odvolací orgán 16. októbra 2008 čiastočne zrevidoval zistenia poroty o procesných porušeniach a zistil, že určitý výskyt údajného neodstránenia opatrenia považovaného za opatrenie, ktoré nie je v súlade s dohodou SPS, nemožno potvrdiť. Odvolací orgán odporučil DSB, aby Spojené štáty, Kanadu a Európske spoločenstvá požiadal o bezodkladné zahájenie konania podľa článku 21 ods. 5 Dohovoru WTO o urovnávaní sporov (ďalej len „DSU“) s cieľom vyriešiť nezhody, pokiaľ ide o otázku, či Európske spoločenstvá odstránili opatrenie považované za opatrenie, ktoré nie je v súlade s dohodou SPS v rámci sporu ES –hormóny, a či uplatňovanie pozastavenia koncesií zo strany Spojených štátov a Kanady ostáva právoplatné. Spoločenstvo 22. decembra 2008 požiadalo v rámci pôvodných sporov Hormóny o konzultácie so Spojenými štátmi a Kanadou podľa článku 21 ods. 5 DSU a následne ich zahájilo. V tom istom čase Komisia a Spojené štáty preskúmali možnosť nájdenia riešenia tohto sporu bez toho, aby boli dotknuté ich stanoviská týkajúce sa súladu opatrení Únie s pravidlami WTO, s cieľom ukončiť tento dlhodobý transatlantický obchodný spor. S Kanadou sa hľadalo paralelné riešenie. V máji 2009 sa zistilo, že vhodným spôsobom zlepšenia obchodných vzťahov a predídenia vystupňovania sporu by bolo praktické riešenie, v rámci ktorého by Únia otvorila dodatočné autonómne colné kvóty na vysokokvalitné hovädzie mäso na základe DNV (doložka najvyšších výhod) a Spojené štáty by znížili počet sankcií. Rada listom z 12. mája 2009 potvrdila a 13. mája 2009 v Ženeve podpísala príslušné Memorandum o porozumení medzi Spojenými štátmi americkými a Európskou komisiou o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskych spoločenstiev[2]. Predpokladá sa v ňom trojfázová úprava, ktorou sa postupne znižuje úroveň sankcií, ktoré Spojené štáty ukladajú na výrobky z Únie, zatiaľ čo Únia postupne zvyšuje colné kvóty na vysokokvalitné hovädzie mäso, ktoré nebolo ošetrené rastovými hormónmi. Prvá fáza colnej kvóty na vysokokvalitné hovädzie mäso vo výške 20 000 ton sa ustanovila nariadením Rady (ES) č. 617/2009. V druhej fáze by Spojené štáty odstránili zostávajúce sankcie a Únia by rozšírila colné kvóty o ďalších 25 000 ton. Komisia 17. marca 2011 takisto podpísala Memorandum o porozumení medzi vládou Kanady a Európskou komisiou o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Kanadou na určité výrobky Európskej únie[3]. Týmto memorandom o porozumení sa pozastavujú všetky sankcie, ktoré Kanada zaviedla, a ustanovuje ďalšie rozšírenie autonómnych colných kvót Únie na vysokokvalitné hovädzie mäso o 1 500 ton (v prvej fáze) a ďalších 1 700 ton (v druhej fáze). Časový rozvrh prvej a druhej fázy podľa memoránd s USA a Kanadou je rovnaký. Predpokladá sa najmä, že druhá fáza by v rámci oboch memoránd mohla normálne začať 1. augusta 2012. - Dôvody a ciele návrhu Aby bolo možné v prvej fáze zvýšiť existujúce colné kvóty na vysokokvalitné hovädzie mäso na celkových 21 500 ton a následne, ako sa podľa oboch memoránd o porozumení predpokladá v druhej fáze začínajúcej 1. augusta 2012, na 48 200 ton, legislatívny postup sa musí začať včas. Je to nevyhnutné aj z dôvodu, aby sa plnilo uznesenie prijaté Európskym parlamentom 8. marca 2011, ktorým sa Komisia vyzýva, aby zabezpečila, že urovnaním sporu o „hormónoch v hovädzom mäse“ sa umožní pozastavenie sankcií voči výrobkom EÚ, pričom sa zaručí, že dovoz hovädzieho mäsa do EÚ bude spĺňať požiadavky EÚ[4]. PRÁVNE PRVKY NÁVRHU - Zhrnutie navrhovaného opatrenia Uvedeným opatrením sa od Európskeho parlamentu a Rady vyžaduje, aby zmenili a doplnili existujúce nariadenie, ktorým sa otvára autonómna colná kvóta na dovoz vysokokvalitného hovädzieho mäsa s cieľom implementovať kroky ustanovené v memorandách o porozumení podpísaných so Spojenými štátmi a Kanadou. Okrem toho sa zmenou a doplnením zavádza potrebné zosúladenie vykonávacích právomocí Komisie s Lisabonskou zmluvou. - Právny základ Článok 207 Zmluvy o fungovaní Európskej únie. - Zásada subsidiarity Tento návrh patrí do výlučnej právomoci Únie podľa článku 3 ods. 1 písm. e) Zmluvy o fungovaní Európskej únie. Zásada subsidiarity sa preto neuplatňuje. - Zásada proporcionality Návrh je v súlade so zásadou proporcionality. - Výber nástrojov Navrhovaný nástroj: nariadenie Európskeho parlamentu a Rady. Iné prostriedky by neboli primerané z tohto dôvodu: nariadenie sa musí meniť a dopĺňať nariadením. VPLYV NA ROZPOČET Clo na túto colnú kvótu by zostalo nulové. V závislosti od budúcej situácie na trhu s hovädzím mäsom by už preto dovoz vysokokvalitného hovädzieho mäsa nemusel prebiehať v rámci existujúcej kvóty stanovenej nariadením (ES) č. 810/2008 ani mimo kvóty. Môže to znamenať stratu vlastných zdrojov Únie ( pozri finančný výkaz). 2011/0169 (COD) Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 617/2009, ktorým sa otvára autonómna colná kvóta na dovoz vysokokvalitného hovädzieho mäsa EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207, so zreteľom na návrh Európskej komisie, po predložení návrhu legislatívneho aktu národným parlamentom, konajúc v súlade s riadnym legislatívnym postupom, keďže: 1. Rada listom z 12. mája 2009 potvrdila a 13. mája 2009 v Ženeve podpísala Memorandum o porozumení medzi Spojenými štátmi americkými a Európskou komisiou o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskych spoločenstiev. Cieľom memoranda o porozumení je urovnať dlhotrvajúci spor v rámci WTO medzi Európskou úniou a Spojenými štátmi americkými o hormónoch v hovädzom mäse, Európske spoločenstvá – Opatrenia týkajúce sa mäsa a mäsových výrobkov (Hormóny) (DS 26). 2. Vláda Kanady a Európska komisia dosiahli porozumenie zdokumentované v memorande o porozumení (podpísanom v Ženeve 17. marca 2011) o pláne realizácie krokov, ktoré sa majú uskutočniť v súvislosti s dovozom vysokokvalitného hovädzieho mäsa do Európskej únie, a o úrovni zvýšených ciel uplatňovaných Kanadou na určité výrobky Únie v spojení so sporom v rámci WTO Európske spoločenstvá – Opatrenia týkajúce sa mäsa a mäsových výrobkov (Hormóny) (DS 48). 3. V oboch memorandách sa ustanovujú trojfázové úpravy, ktorými sa znižuje úroveň sankcií, ktoré Spojené štáty a Kanada ukladajú na výrobky z Únie. Únia postupne zvyšuje colné kvóty na vysokokvalitné hovädzie mäso, ktoré nebolo ošetrené rastovými hormónmi a v plnej miere spĺňa požiadavky EÚ pre dovoz. 4. Po podpísaní memoranda o porozumení so Spojenými štátmi sa nariadením Rady (ES) č. 617/2009[5] otvorila (v prvej fáze) ročná colná kvóta Spoločenstva vo výške 20 000 ton (hmotnosť výrobkov) na dovoz vysokokvalitného čerstvého, chladeného alebo mrazeného hovädzieho mäsa, na ktoré sa vzťahujú číselné znaky KN 0201, 0202, 0206 10 95 a 0206 29 91. 5. V memorande o porozumení s vládou Kanady sa predpokladá zvýšenie pôvodného množstva 20 000 ton o 1 500 ton. Predpokladá sa v ňom aj odstránenie zostávajúcich sankcií zo strany Kanady bezprostredne po podpísaní memoranda o porozumení. 6. V harmonograme stanovenom memorandom o porozumení so Spojenými štátmi sa plánuje zvýšenie množstva uvedenej colnej kvóty o 25 000 ton po tom, ako obe strany vstúpia do druhej fázy memoranda o porozumení, čo prinesie odstránenie ostávajúcich sankcií, ktoré v súčasnosti Spojené štáty uplatňujú. 7. V harmonograme stanovenom memorandom o porozumení s vládou Kanady sa predpokladá zvýšenie množstva uvedenej colnej kvóty o 3 200 ton po tom, ako obe strany vstúpia do druhej fázy memoranda o porozumení. 8. S cieľom zabezpečiť jednotné podmienky vykonávania nariadenia (ES) č. 617/2009 by sa na Komisiu mali preniesť vykonávacie právomoci. Komisia by sa mala splnomocniť najmä na pozastavenie prideľovania celej alebo časti colnej kvóty, ak Spojené štáty alebo Kanada neuskutočnia kroky naplánované v niektorom z uvedených memoránd alebo nebudú pokračovať v ich uskutočňovaní. Tieto právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie[6]. 9. Nariadenie (ES) č. 617/2009 by sa preto malo zodpovedajúcim spôsobom zmeniť a doplniť, PRIJALI TOTO NARIADENIE: Článok 1 Nariadenie (ES) č. 617/2009 sa týmto mení a dopĺňa takto: (1) Článok 1 sa mení a dopĺňa takto: a) odsek 1 sa nahrádza takto: „1. Týmto sa otvára ročná colná kvóta Únie s poradovým číslom 09.4449 na dovoz 21 500 ton (hmotnosť výrobkov) vysokokvalitného čerstvého, chladeného alebo mrazeného hovädzieho mäsa, na ktoré sa vzťahujú číselné znaky KN 0201, 0202, 0206 10 95 a 0206 29 91.“ b) Vkladá sa tento odsek 1a: „1a. Od 1. augusta 2012 sa ročná dovozná colná kvóta Únie uvedená v odseku 1 zvyšuje na 48 200 ton (hmotnosť výrobkov).“ (2) Článok 2 sa nahrádza takto: „Článok 2 1. Colnú kvótu uvedenú v článku 1 spravuje Komisia v súlade s postupom uvedeným v článku 2a ods. 2. 2. Uplatňovanie celej alebo časti colnej kvóty uvedenej v článku 1 môže Komisia v prípade, že buď Spojené štáty alebo Kanada neuskutočnia kroky naplánované v memorande o porozumení medzi Spojenými štátmi americkými a Európskou komisiou* alebo v memorande o porozumení medzi vládou Kanady a Európskou komisiou**, pozastaviť. Komisia koná v súlade s postupom uvedeným v článku 2a ods. 2. * Rada listom z 12. mája 2009 potvrdila a 13. mája 2009 v Ženeve podpísala Memorandum o porozumení medzi Spojenými štátmi americkými a Európskou komisiou o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Spojenými štátmi na určité výrobky Európskych spoločenstiev. ** Memorandum o porozumení medzi vládou Kanady a Európskou komisiou o dovoze hovädzieho mäsa zo zvierat, ktorým sa nepodávali určité rastové hormóny, a o zvýšených clách uplatňovaných Kanadou na určité výrobky Európskej únie podpísané v Ženeve 17. marca 2011.“ (3) Vkladá sa tento článok 2a: „Článok 2a 1. Komisii pomáha Riadiaci výbor pre spoločnú organizáciu poľnohospodárskych trhov zriadený podľa článku [195 ods. 1] [nariadenia (ES) č. 1234/2007]. [ v súčasnosti sa pripravuje prepracované znenie nariadenia 1234R2007 ] 2. Ak sa odkazuje na tento odsek, uplatňuje sa článok 5 nariadenia (EÚ) č. 182/2011. Článok 2 Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V […] Za Európsky parlament Za Radu predseda predseda FINANČNÝ VÝKAZ | DÁTUM: 23/05/2011 | 1. | ROZPOČTOVÝ RIADOK: Kapitola 12 – Clá a ostatné poplatky | ROZPOČTOVÉ PROSTRIEDKY: DB2012 : 19 171.2 | 2. | NÁZOV: Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 617/2009, ktorým sa otvára autonómna colná kvóta na dovoz vysokokvalitného hovädzieho mäsa | 3. | PRÁVNY ZÁKLAD: Článok 207 Zmluvy o fungovaní Európskej únie | 4. | CIELE: Otvoriť a upraviť autonómnu colnú kvótu na dovoz vysokokvalitného čerstvého, chladeného alebo mrazeného hovädzieho mäsa | 5. | FINANČNÉ DÔSLEDKY | 12-MESAČNÉ OBDOBIE (mil. EUR) | BEŽNÝ ROZPOČTOVÝ ROK 2011 (mil. EUR) | NASLEDUJÚCI ROZPOČTOVÝ ROK 2012 (mil. EUR) | 5.0 | VÝDAVKY - Z ROZPOČTU ES (NÁHRADY/INTERVENCIE) - VÝDAVKY NÁRODNÝCH ORGÁNOV - INÉ | - | - | - | 5.1 | PRÍJMY - VLASTNÉ ZDROJE ES (POPLATKY/CLÁ) | - | - | - 4.6 | 2013 | 2014 | 2015 | 2016 | 5.0.1 | ODHADOVANÉ VÝDAVKY | - | - | - | - | 5.1.1 | ODHADOVANÉ PRÍJMY | - | - | - | - | 5.2 | SPÔSOB VÝPOČTU: | 6.0 | MOŽNO PROJEKT FINANCOVAŤ Z ROZPOČTOVÝCH PROSTRIEDKOV ZAČLENENÝCH DO PRÍSLUŠNEJ KAPITOLY BEŽNÉHO ROZPOČTU? | ÁNO NIE | 6.1 | MOŽNO PROJEKT FINANCOVAŤ PRESUNOM MEDZI JEDNOTLIVÝMI KAPITOLAMI BEŽNÉHO ROZPOČTU? | ÁNO NIE | 6.2 | BUDE POTREBNÝ DOPLŇUJÚCI ROZPOČET? | ÁNO NIE | 6.3 | BUDE POTREBNÉ ZAČLENIŤ ROZPOČTOVÉ PROSTRIEDKY DO BUDÚCICH ROZPOČTOV? | ÁNO NIE | POZNÁMKY: Uvedeným opatrením sa upravuje ročná autonómna colná kvóta na dovoz vysokokvalitného hovädzieho mäsa v kontexte memoránd o porozumení medzi EÚ-USA a EÚ-Kanadou v súvislosti s hormónmi v hovädzom mäse. Táto kvóta sa prvýkrát zaviedla nariadením Rady (ES) č. 617/2009. Zvyšuje sa ňou colná kvóta o 1 500 ton v prvej fáze po memorande o porozumení (MoP) EÚ-Kanada. V druhej fáze (od augusta 2012) sa podľa plánov v MoP EÚ-USA a EÚ-Kanada predpokladá zvýšenie colnej kvóty o 26 700 ton. Clo sa ustanovilo na 0. Zvýšenie kvóty z 20 000 ton na 48 200 ton by veľmi pravdepodobne pozostávalo z množstiev, ktoré by bez kvóty neboli dovezené. Mohlo by to však v prípade určitého obmedzeného množstva nahradiť existujúce množstvo dovezené s plným dovozným clom. V tomto štádiu je ťažké určiť presné množstvá. Ak predpokladáme, že maximálne 5 % novej doplnkovej kvóty by mali nahradiť existujúce dovážané množstvá, s predpokladanou cenou mäsa bez kosti 10 000 EUR/t a pri použití colných sadzieb podľa DNV, by maximálna strata dosahu bola približne 4,6 mil. EUR čistej sumy po odpočítaní nákladov na zber pre ČŠ*. *(5 % x 28 200) x (10 000 EUR/t x 12,8 %+3 034 EUR/t) = 6,08 mil. EUR. Čistá suma po odpočítaní nákladov 25 %: 6,08 mil. EUR x (1 – 25 %) = 4,6 mil. EUR | [1] WT/DS26 a 48. [2] Dokument WT/DS26/28 z 30. septembra 2009. [3] Dokument WT/DS48/26 z 22. marca 2011. [4] Uznesenie Európskeho parlamentu z 8. marca 2011 o poľnohospodárstve EÚ a medzinárodnom obchode [2010/2110(INI)]. [5] Ú. v. EÚ L 182, 15.7.2009, s. 1. [6] Ú. v. EÚ L 55, 28.2.2011, s. 13.